Woede ná video oor ‘polisiewreedheid’‘n Skermgreep uit die video wat wys hoe die man met knuppels bygedam word. (Skermgreep: Twitter) Die onafhanklike polisie-ondersoekdirektoraat (Opod) het reeds ŉ ondersoek van stapel gestuur nadat ŉ video, wat wys hoe twee polisiebeamptes ŉ man op die grond met ŉ knuppel bydam, die afgelope naweek wyd op sosialemediaplatforms versprei is. In die video kan gesien word hoe die man op die grond lê terwyl twee mans, geklee in polisieuniform, hom voor ŉ polisiebakkie bydam. In die agtergrond kan gehoor word hoe ŉ vrou, wat klaarblyklik besig is om die voorval te verfilm, vir die polisie skreeu en vra wat hulle doen. In die video (lesers word gewaarsku dat dit kru taal bevat) kan ŉ man ook gehoor word wat sê dat hy die polisiebeamptes met pepersproei sal spuit omdat dit ŉ voorval van polisiewreedheid is. Die beweerde slagoffer wou glo ŉ vermiste persoon aanmeld, maar uit die video is dit nie duidelik wat tot die onderonsie met die twee beamptes aanleiding gegee het nie. Opod sê die saak is na sy Wes-Kaapse kantoor verwys en hulle sal die voorval ondersoek. “Die kantoor sal terugvoer gee sodra hul werk afgehandel is.” ‘n Omstander het glo gedreig om een van die beamptes met pepersproei te spuit. (Skermgreep: Twitter) Die Vishoek-gemeenskapspolisiëringsforum (GPF) het op sy Facebook-blad geskryf die voorval van beweerde polisiewreedheid is ook onder sy aandag gebring. Twee lede van die GPF is daarna na die polisiestasie om na die welstand van die betrokke lid van die publiek navraag te doen. “Die GPF is toegang tot die gearresteerde individu in die selle, om sy toestand te bepaal, geweier,” lui ŉ verklaring van die forum. “Polisielede aan diens het geweier om die sosialemediaplasing en video van die voorval as bewysstuk in ontvangs te neem en het albei GFP-lede fisiek uit die stasie verwyder. “ŉ Klag sal aanhangig gemaak word en ons sal voortgaan om [die omstandighede rondom] die oorspronklike voorval op te volg.” Luidens ŉ boodskap wat op sosiale media die ronde doen, het ŉ inwoner tydens die voorval die polisiestasie gebel. ŉ Beampte daar het glo aan die persoon gesê “daar moet ŉ heel goeie verduideliking wees vir waarom hulle hom slaan”. Die persoon wou glo by die polisiebeampte weet of dit normaal is om iemand wat op die grond lê te slaan, waarna die beampte luidens die boodskap glo gesê het miskien is hy “nie normaal nie” en toe die oproep beëindig het.